Blanár, Juraj, poslanec NR SR (2020-09-02):
Dobre, ďakujem. Dovoľte mi, vážená snemovňa, samozrejme som sledoval diskusiu a preto si beriem toto slovo na záver, aby som mohol zareagovať na tú diskusiu a hneď na úvod chcem požiadať pána spravodajcu, aby sa o mojom pozmeňujúcom návrhu hlasovalo o každom bode zvlášť. Čiže o bode g), h) aj i) zvlášť. Samozrejme podľa toho, ktorý prejde, aby potom primerane bol očíslovaný v tom vyhlásení. To už je len technická záležitosť, ktorá, myslím si, že nie je teraz dôležité, aby sme ju riešili. Chcel by som, samozrejme, požiadať váženú snemovňu predovšetkým o to, aby ste podporili aspoň ten bod h), ktorý hovorí o tom, že žiadame vládu Belgicka a belgické vyšetrovacie orgány o dôsledné vyšetrenie tohto prípadu v súčinnosti so zástupcami pozorovateľov, vyšetrovacích orgánov polície Slovenskej republiky. Myslíme si, že aspoň toto by tam minimálne malo byť. A teraz ešte k, niečo na záver k samotnej diskusii. Pán kolega Osuský, my sme na zahraničnom výbore a myslím si, že vzájomne sa rešpektujeme, a napriek tomu, že máme rôzne názory, ale prepáčte mi, predsa len budem nesúhlasiť s vaším názorom, pretože vy ste trošku relativizovali celý tento prípad, ktorý tu riešime. Pretože áno, ja som proti akémukoľvek násiliu, ktoré je neopodstatnené hocikde, aj na Slovensku. Ale na Slovensku sa nestalo to, že by policajti udusili človeka a priviedli ho k smrti, nevinného človeka. Pán kolega Kmec, ja súhlasím s tým, aby sa otvorila diskusia v Európskom parlamente a myslím si, že to Európsky parlament by mal urobiť iniciatívne ex offo sám, lebo sám veľakrát otvára takú diskusiu a my sme pripravení podporiť tento pozmeňujúci návrh. Myslím si však, že žiadať politickú, vyvodenie politickej zodpovednosti v Belgicku je už taká, taká zbytočná vec pre nás poslancov Národnej rady, pretože to už je záležitosť občanov a voličov Belgického kráľovstva, aby sa rozhodli, lebo pre nás je dôležité, aby predovšetkým bol celý prípad objektívne vyšetrený, ale asi som cítil, že ste chceli ešte trošku viacej pritlačiť. Dobre, ale nemyslím si, že tá politická zodpovednosť je až tak dôležitá. Dôležité je objektívne vyšetrenie. S Európskym parlamentom absolútne súhlasím. Trošku len dodám, jak ste hovorili, že z iniciatívy predsedu parlamentu sa vytvorilo vyhlásenie. My sme radi, že z iniciatívy nášho vyhlásenia potom predseda parlamentu bol iniciatívny. Ale to už nie je dôležité, lebo pre nás ide o to, aby sme k niečomu dospeli a vidím, že v tej rozprave asi sa blížime k spoločnému názoru. Pani kolegyňa Laššáková, práve preto sme pána Korčoka volali, aby už prišiel teraz tie kroky povedať, lebo na tlačovke, ktorú mal s pánom predsedom parlamentu, hovoril, že on vie presne zdokumentovať. A vedel, že dnes budeme o tom rokovať. Prečo neprišiel a to nezdokumentoval? Dali sme mu tú šancu a ja si myslím, že je to dobré, lebo, a ja to na záver poviem, ide nám o spoločnú vec. Viete, keby sa hajlovalo a pritom prišiel by o život niekto na Slovensku pri brutálnom zásahu policajta, viete, čo by sa stalo v Európskej únii? To si neviem ani predstaviť. No a pani Pleštinská, ja len k vášmu vystúpeniu, ktoré bolo naozaj zbytočne politické a vôbec nezapadlo do toho, čo sme tu spoločne debatovali. Lebo myslím si, že plus-mínus sme sa podporovali. Vy ste tak politicky to celé bez ohľadu na to, že by ste zobrali do úvahy aj vyjadrenie bývalého predsedu vlády Fica. Veď, prepánajána, samotná prezidentka policajného zboru Belgicka sa vyjadrila pri vypočúvaní, že nevedela ani o tých videozáznamoch. Dokonca to povedal aj minister vnútra, policajti, ktorí boli pri tom. A vy ste povedali, že SMER bol za to zodpovedný? Je mi to smutné, že to musím takto povedať, že ste do toho vniesli nie adekvátne myšlienky. A všetko sa to začalo až po zverejnení. A teraz treba povedať, to nebolo, že by sme, áno, treba poďakovať pani manželke zosnulého Jozefa Chovanca. Ale ja si myslím, že to, čo urobila, ak teda to urobila, lebo ja neviem, či to ona zverejnila, ale pravdepodobne právny zástupca, aspoň také mám informácie, to bol už zúfalý krok. Zúfalý krok, ktorý bol posledný a, chvalabohu, pomohol. Čiže, vážené dámy, vážení páni, my ako strana SMER vyjadrujeme absolútnu podporu v konaní ministerstva zahraničných vecí, ministra Korčoka, ale aj vláde v tejto veci, aby bola dostatočne, naozaj dostatočne razantná, aby bolo jasne počuť zo strany vlády aj ministerstva, že nám záleží na každom živote. Viete, teraz sú tu hnutia Black Lives Matter a tak ďalej, ale my by sme mali pristupovať k ľudskému životu ináč. Na každom živote záleží bez ohľadu, aký ten človek je. Bez ohľadu na to, akú má farbu pleti a rovnako bez ohľadu na to, odkiaľ ten človek je. A v tomto duchu vyjadrujeme aj podporu a budeme hlasovať za uznesenie, ktoré je predložené a chcem vás poprosiť o podporu aspoň toho bodu h), aby sme to uznesenie v tomto podporili vládu, ktorá by mohla možno viac vstúpiť do rokovania s belgickou vládou a vyšetrovateľmi, ako to bolo doposiaľ. Čiže ďakujem za podporu vyhlásenia. Pevne verím, že sa nám to podarí.